छत्तीसगढ़ की इस्पात नगरी के नाम से मशहूर भिलाई के रिखी क्षत्रिय ने यूं ही खेल-खेल में कुछ पारंपरिक लोक वाद्य यंत्रों को एकत्र करना शुरु किया और धीरे-धीरे यह खेल कब एक जुनून में तब्दील हो गया, इसका पता रिखी को भी नहीं चला. 

आज देश के 137 ऐसे पारंपरिक लोक वाद्य यंत्र रिखी के संग्रह में हैं, जिनमें से आधे लुप्त हो चुके हैं. 

इन दुर्लभ लोक वाद्य यंत्रों को बजाने में पारंगत रिखी के पास इनके निर्माण से लेकर, इनकी उपयोगिता, इनका इतिहास और इनसे जुड़ी अनेक कहानियाँ हैं.

शुरूआत

भिलाई इस्पात संयंत्र के इलेक्ट्रिकल विभाग में वरिष्ठ तकनिशियन के पद पर कार्यरत रिखी की बचपन से ही संगीत में दिलचस्पी रही है. 



गुड्डा-गुड़िया के खेल में बाजा बजाने से लेकर शादी-ब्याह और संगीत मंडलियों से होती हुई यह यात्रा रिखी को पारंपरिक लोक वाद्यों के संग्रह तक खींच लाई और रिखी पागलों की तरह इन लोक वाद्य यंत्रों की तलाश में यहाँ से वहाँ भटकते रहे.

रिखी बताते हैं- “मुझे बार-बार लगता था कि संगीत में जिस तेजी से सब कुछ बदल रहा है, उसमें तो हमारे पारंपरिक लोक वाद्य पूरी तरह से गायब हो जाएँगे. इसी चिंता के साथ मैंने लोक जीवन में रचे-बसे कुछ वाद्य यंत्रों को एकत्र किया. ”

लेकिन यह सब इतना आसान नहीं था. इस श्रम, समय और धन साध्य काम के चक्कर में रिखी को कई तरह के नुकसान झेलने पड़े. 

वे थोड़ी झिझक के साथ बताते हैं- “इन वाद्य यंत्रों के पीछे भागते रहने के कारण मैं अलग-अलग कक्षाओं में कई-कई बार फेल होता रहा. ग्यारहवीं में तो पूरे पाँच बार फेल हुआ. भला हो मेरे पिता का, जिन्होंने मुझे बर्दाश्त किया और मेरे इस अलाभकारी पागलपन को लेकर कभी टोका-टाकी नहीं की.”

संगीत को गहराई से जानने की प्रक्रिया में रिखी ने लोक संगीत में स्नातकोत्तर करने का निश्चय किया तो तबला वादन में विद् की उपाधि भी हासिल की. इसके अलावा इन्होंने लोक संगीत में डिप्लोमा भी किया.

दावा

उनका दावा है कि देश में अपनी तरह का यह अकेला लोक वाद्यों का व्यक्तिगत संग्रह है, जहां इतनी बड़ी मात्रा में लुप्तप्राय दुर्लभ वाद्ययंत्र हैं.



आज की तारीख़ में रिखी के संग्रह में एक से बढ़ कर एक वाद्य यंत्र हैं और हर वाद्य यंत्र से जुड़ा हुआ है कोई न कोई किस्सा, कोई न कोई इतिहास का एक पन्ना. 

रिखी कहते हैं कि संगीत भले ही लोक रंजन का माध्यम रहा हो, लेकिन हर रोज़ के कार्य-व्यवहार में भी इसका ख़ूब... \n\nउपरोक्त लेख के लिए मुझे एक अच्छा शीर्षक दें।
बिसरे साजों को सहेजने का संकल्प